เรื่องร้องเรียน (ถนน) วันที่ 2022-07-05 15:58:42 — แขวงจตุจักร เขตจตุจักร กรุงเทพมหานคร
ขอเสนอให้มีการแก้ไข ปรับปรุงการตีเส้นแบ่งช่องจราจรใหม่ แทนของเดิมที่มีปัญหา บน ถ.พหลโยธิน ฝั่งขาออก บริเวณหน้าป้ายรถประจำทาง ตรงข้ามสำนักงานใหญ่ ธนาคารทหารไทยธนชาต (TTB) ก่อนถึงห้าแยกลาดพร้าว ซึ่งพบปัญหาข้อบกพร่องว่า เส้นแบ่งช่องจราจรถูกตีเบี่ยงไปทางขวาทุกช่อง ส่งผลทำให้ช่องจราจรขวาสุด ค่อยๆแคบ สิ้นสุดลง แล้วหายไป แต่กลายเป็นว่าช่องจราจรซ้ายสุด จาก 1 ช่อง ขยายเป็น 2 ช่องแทน (ตามภาพประกอบ) ทั้งๆที่ความกว้างของถนนมีจำนวน 4 ช่องจราจรเท่าเดิมอยู่แล้ว จึงไม่มีความจำเป็นใดๆเลย ที่จะต้องตีเส้นแบ่งช่องเบี่ยงไปทางขวา เพื่อให้ช่องจราจรช่องขวาสุดสิ้นสุดลง แล้วหายไป ซึ่งผิดหลักการทางวิศวกรรมจราจรอย่างมาก
.
ปัจจุบันผู้ใช้รถที่ไม่คุ้นเคยเส้นทางนี้มาก่อน หากขับอยู่ในช่องจราจรขวาสุด เมื่อมาถึงจุดนี้ อยู่ๆ ช่องที่ขับอยู่หายไป ต้องเบี่ยงช่องทางในระยะกระชั้นชิดไปทางซ้าย ประกอบกับเกาะกลางถนนข้างหน้า ช่วงที่ช่องจราจรกำลังแคบลง ถูกสร้างปาดเข้ามาขวางด้วย จึงอาจก่อให้เกิดอุบัติเหตุรุนแรงขึ้นได้ เพราะไม่มีป้ายเตือนสิ้นสุดช่องทาง ป้ายเชฟรอน หรือลูกศรบนพื้นทางเตือนใดๆ ที่จะแจ้งผู้ใช้รถให้ทราบก่อนล่วงหน้าว่า ช่องจราจรกำลังจะสิ้นสุดข้างหน้า (หายไป) โดยเฉพาะเวลากลางคืน มองแทบไม่เห็นว่าช่องจราจรกำลังจะสิ้นสุด แล้วหายไป ต้องเบี่ยงเข้าช่องทางไปทางซ้ายเท่านั้น
.
อย่างไรก็ตามการแก้ไขในระยะเร่งด่วน ก่อนที่จะมีการปรับปรุง แก้ไขการตีเส้นจราจร ขอเสนอให้มีการติดตั้งป้ายเตือน สิ้นสุดช่องจราจร , ป้ายเชฟรอน และป้ายเตือนทางเบี่ยงซ้าย ในช่องจราจรช่องขวาสุดก่อนถึงบริเวณจุดที่มีปัญหา เพื่อความปลอดภัยของผู้ใช้รถใช้ถนน ป้องกันอุบัติเหตุที่อาจจะเกิดขึ้น